Casa da Moeda de Perth

A **Casa da Moeda de Perth** (en inglés: *Perth Mint*) é unha ceca propiedade do Goberno de Australia Occidental dedicada á cuñaxe e á comercialización de moedas e lingotes de investimento en metais preciosos.

## Historia 
[miniatura|esquerda|240x240px|Primeira pedra da filial da *[Royal Mint* en Perth (actual **Casa da Moeda de Perth**), colocada en 1896.]]

Logo da colocación da primeira pedra en 1896 por parte do primeiro gobernador da Australia Occidental, John Forrest, o edificio da casa de moeda, obra do arquitecto George Temple Poole, inaugurouse o día 20 de xuño de 1899, dous anos antes do establecemento da Federación de Australia, en 1901. 

Naquel momento, a poboación da Australia Occidental estaba a crecer rapidamente (de 23.000 en 1869 a 180.000 en 1900) debido en gran parte á descuberta de diversas veas de ouro naquela zona, sinaladamente en Coolgardie e Kalgoorlie. Esta consecución foi moi recoñecida pola *Royal Mint*, ata o punto de que solicitou unha parte deste ouro como referencia para o establecemento dos seus propios padróns.

En 1987, unha lei estatal aprobada polo Parlamento creou a compañía pública *Gold Corporation*, que, en virtude dun acordo co Departamento do Tesouro da Commonwealth de Australia, autorizaba a Casa da Moeda de Perth a cuñar e a comercializar moedas de prata, de ouro e de platino destinadas ao coleccionismo numismático e ao investimento. 

Ese mesmo ano de 1987 emitiuse a serie de moedas de ouro coñecida como *Australian Gold Nugget*, substituída en anos posteriores pola *Australian Gold Kangaroo*. Estas series foron seguidas por outras tan populares como a *Australian Silver Kookaburra*, de moedas de prata, ou a *Australian Lunar*, con moedas de ambos os metais.

En 2003, a compañía inaugurou unhas modernas instalacións de produción de 8.400 metros cadrados ao pé do orixinal edificio de pedra calcaria sede da corporación. A moeda australiana, que amosa a data de 2012, mide aproximadamente 80 centímetros de diámetro e 12 de grosor, pesa máis dunha tonelada (1.012 quilogramos) e está feita en ouro puro, de 99,99 milésimas. No seu anverso amosa o busto da Raíña Isabel II e no reverso un canguro vermello, animal característico de Australia. Consonte a lei, a moeda é de curso legal en Australia, cun valor facial dun millón de dólares, aínda que no momento da súa emisión xa estaba valorada en 53 millóns e medio.

[miniatura|160x160px|[Moeda con valor facial dun millón de dólares e máis dunha tonelada de peso, fabricada en 2012 pola **Casa da Moeda de Perth**.]]

A Casa da Moeda de Perth continúa a ofrecer servizos de refinaxe e outros relacionados coa produción de ouro, e fabrica unha diversidade de artigos numismáticos, coa mirada posta tanto nos coleccionistas como nos investidores. É a responsable da manufactura e da comercialización da maioría das moedas australianas cuñadas en metais preciosos, entre as que destacan as actuais series *Australian Gold Nugget*, *Australian Silver Kookaburra* e *Australian Swan* (en ouro e prata), así como de lingotes deses metais. A orixe do ouro manufacturado non só está en Australia, senón en diversos países do mundo, e supón un 10% da produción mundial. En 2018 vendeu moedas e lingotes de prata, de ouro e de platino por un valor de arredor de 19.000 millóns de dólares.

## Notas 
## Véxase tamén 
### Outros artigos 
* Casa de moeda
* Real Casa da Moeda de Australia
* Casa da Moeda de Melbourne
* Casa da Moeda de Sydney 
* Cuñaxe

### Bibliografía 
* Athol, T. (1989). *90 golden years: The story of the Perth Mint*. Gold Corporation, Perth.
* McIlwraith, J. et al. (1999). *Striking Gold: 100 Years of the Perth Mint*. Gold Corporation, Perth. ISBN  978-0646369853

### Ligazóns externas 
* Sitio web de *The Perth Mint*
* Sitio web de *Perth Mint Bullion*